મિડ-ડે કપની સાતમી સીઝનના ગઈ કાલના અગિયારમા દિવસની ચારેય મૅચોનાં પરિણામોથી પ્રી-ક્વૉર્ટરના પ્રથમ દિવસની ચારમાંથી ત્રણ મૅચોમાં કઈ-કઈ ટીમો વચ્ચે જંગ ખેલાશે એ નક્કી થઈ ગયું છે. પ્રથમ મૅચમાં બ્રહ્મક્ષત્રિય અને ખંભાતી વીસા શ્રીમાળી જૈન વચ્ચે થયેલા રસાકસીભર્યા જંગમાં બ્રહ્મક્ષત્રિયે શાનદાર જીત મેળવીને પ્રી-ક્વૉર્ટરમાં પોતાની જગ્યા બનાવી લીધી હતી અને હવે સોમવારે બપોરે ૧ વાગ્યે કપોળ સામે એની ટક્કર થશે. અગાઉથી જ પ્રી-ક્વૉર્ટરની રેસમાંથી આઉટ થઈ ગયેલી બન્ને ટીમો ગુગળી બ્રાહ્મણ અને ગુર્જર ક્ષત્રિય કડિયા વચ્ચે વન-સાઇડેડ બની ગયેલી મૅચમાં ગુર્જર ક્ષત્રિય કડિયાએ મિડ-ડે કપમાં સૌપ્રથમ વખત વિજય મેળવ્યો હતો. પ્રી-ક્વૉર્ટરમાં પોતાના ગ્રુપની નંબર વન ટીમ બનવા માટે થયેલા જંગમાં વાગડ વીસા ઓસવાળ જૈન સામે ઘોઘારી વીસા શ્રીમાળી જૈનની હાર થઈ હતી. હવે સોમવારે પ્રી-ક્વૉર્ટરમાં વાગડ વીસા ઓસવાળ જૈન આવતી કાલની નવગામ વીસા નાગર વણિક અને પરજિયા સોની વચ્ચેની મૅચના વિજેતા સાથે ટકરાશે, જ્યારે ઘોઘારી વીસા શ્રીમાળી જૈનનો ચૅમ્પિયન ચરોતર રૂખી સામે સામનો થશે. ચોથી મૅચમાં કચ્છી કડવા પાટીદારે પ્રજાપતિ કુંભારને નામોશીભરી હાર આપીને ટુર્નામેન્ટની બહાર કરી દીધી હતી. પ્રી-ક્વૉર્ટરમાં કચ્છી કડવા પાટીદારનો મુકાબલો ખડાયતા ટીમ સામે થશે.